Kostarika kaprimulgo

Kostarika kaprimulgo (Antrostomus saturatus) nomita ankaŭ Malhela kaprimulgo estas noktula specio de kaprimulgoj de la genro Antrostomus kun 11 aliaj specioj. Ĝi troviĝas en Kostariko kaj plej okcidenta Panamo.Chase, J. (2020). Dusky Nightjar (Antrostomus saturatus), version 1.0. En Birds of the World (T. S. Schulenberg, Editor). Cornell Lab of Ornithology, Ithaca, NY, USA.  Alirita la 17an de Oktobro, 2021

Taksonomio kaj sistematiko
La Kostarika kaprimulgo estis dekomence priskribita kiel Antrostomus saturatus; tiun genron poste oni enmetis en Caprimulgus kaj poste oni restarigis al genra statuso. Ŝajne ĝi estas plej proksime rilata al la Kriema kaprimulgo kaj al la Arizona kaprimulgo (A. vociferus kaj A. arizonae, respektive). La Kostarika kaprimulgo estas monotipa.


Aspekto
La Kostarika kaprimulgo estas 21 ĝis 25 cm longa. Masklo pezis 52.9 g kaj ino 51 g. La supraj partoj de plenkreska masklo estas fulgonigraj kun fajnaj ruĝecaj cinamomakuloj kaj strioj. Ankaŭ granda parto de la vizaĝo estas ruĝece cinamkolora.

La centraj vostoplumoj estas fulgonigraj kun ruĝecaj cinamostrioj; la eksteraj tri paroj havas larĝajn blankajn pintojn kaj malpli da strioj. La flugiloj estas nigrecaj kun ruĝecaj cinamostrioj. La gorĝo kaj brusto estas fulgonigraj kun disaj blankaj makuloj kaj havas mallarĝan bendon de blanka kaj flavbruna koloroj apartiganta ilin. La ventro estas cinamokolora ĝis sablokolora kun mallarĝaj nigraj strioj. La plenkreska ino similas al la masklo, sed la ruĝecaj sablokoloraj markoj estas pli grandaj, donante pli ruĝecan ĝeneralan aspekton. La pintoj de la eksteraj vostoplumoj estas mallarĝaj kaj sablokoloraj anstataŭ larĝaj kaj blankaj. Junuloj estas iom pli palaj kaj pli ruĝecaj ol plenkreskuloj.

Distribuado kaj habitato
La Kostarika kaprimulgo havas larĝan sed disan distribuon tra la altaj teroj de Kostariko. En Panamo ĝi troviĝas nur sur la Vulkano Barú en la provinco Ĉirikio. Laŭ alteco ĝi varias de 1 500 ĝis 3 100 m. Ĝi loĝas en la randoj kaj malfermejoj de humida montararbaro prefere ol en ĝia interno..

Kutimaro
Manĝado
La Kostarika kaprimulgo estas noktula. Ĝi manĝadas plejparte per saltoflugo de ripozejo plurajn metrojn super la grundo kaj malofte de la grundo mem. Ĝia predo estas fluginsektoj; skaraboj kaj tineoj ŝajne estas la plej oftaj celoj.

Reproduktado
La reprodukta sezono de la Kostarika kaprimulgo ŝajne daŭras de februaro aŭ marto ĝis aprilo. Nur unu nesto estis priskribita; ĝi estis "malgranda herbokovrita depresio" inter herbo kaj filikoj kaj enhavis unu ovon.

Voĉo
La kanto de la maskla Kostarika kaprimulgo estas "trileca, du-nota fajfo prurr prureee aŭ prurrrr prruŭip". Ĝi estas kantata plejparte dum la reprodukta sezono, de ripozejo kaj malofte de la tero, kaj povas esti kantata dum lunlumaj noktoj. Flugvoko estas priskribita kiel "gratanta ŭia."

Statuso
La IUCN taksis la Kostarikan kaprimulgon kiel Malplej Zorgigan. Kvankam ĝi havas malgrandan teritorion, ĝia ĉirkaŭkalkulata populacio de almenaŭ 20 000 maturaj individuoj supozeble estas stabila. Neniu tuja minaco estis identigita.

 Referencoj 

Eksteraj ligiloj

Kategorio:Kaprimulgoformaj
Kategorio:Birdoj de Kostariko
Kategorio:Birdoj de Panamo